রাজশাহী, ১১ জুলাই (শীর্ষ নিউজ ডটকম): রাজশাহীর গোদাগাড়ীতে আদিবাসী বিধবা নারী মরিয়ম মুরমুকে হত্যার আগে এক বা একাধিক ব্যক্তি ধর্ষণ করেছে বলে প্রাথমিকভাবে পুলিশ নিশ্চিত হয়েছে। রাজশাহী মেডিকেল কলেজ হাসপাতালের ফরেনসিক বিভাগের প্রধান ডা. মনসুর রহমান জানান, লাশের প্রাথমিক সিমট্রাম দেখে গণধর্ষণের পর তাকে হত্যা ও পরে লাশ বিবস্ত্র করে গাছের সঙ্গে বেঁধে রাখা হয়। ময়নাতদন্তের রিপোর্ট দেখলে বিষয়টি নিশ্চিত হওয়া  যাবে বলে জানান তিনি।  এদিকে এ নির্মম হত্যাকাণ্ডের প্রতিবাদে আদিবাসী সাংস্কৃতিক উন্নয়ন সংস্থা আজ সোমবার রাজশাহী নগরীতে মানববন্ধন ও প্রতিবাদ সভার আয়োজন করেছে। সংস্থার নির্বাহি পরিচালক রাজকুমার শাও জানান, প্রতিবাদ কর্মসূচি থেকে এ হত্যাকাণ্ডের সঙ্গে জড়িতদের চিহ্নিত করে গ্রেফতারের জন্য পুলিশের প্রতি চাপ সৃষ্টি করা হবে।  জাতীয় আদিবাসী পরিষদও এ ঘটনায় পৃথক কর্মসূচি ঘোষণা করবে। জাতীয় আদিবাসী পরিষদের সভাপতি অনিল মারাণ্ডি জানান, আগামীকাল মঙ্গলবার পরিষদের ব্যানারে বিক্ষোভ সমাবেশ ও মানববন্ধন কর্মসূচি পালন করা  হবে। একই দিন এ ঘটনার সঙ্গে জড়িতদের গ্রেফতারের দাবিতে প্রশাসনে স্মারকলিপিও পেশ করা হবে বলে জানান তিনি।  এ ব্যাপারে রাজশাহী পুলিশ সুপার এসএম রোকন উদ্দিন বলেন, পারিবারিক কলহ ও জমিজমার বিরোধ নিয়ে এ হত্যাকাণ্ডের ঘটনা ঘটতে পারে। হত্যাকারীরা শিগগিরই শনাক্ত হবে বলেও আশা প্রকাশ করেন তিনি।  প্রসঙ্গত, গত শনিবার দিবাগত রাতে জেলার গোদাগাড়ী উপজেলার শিমুল গ্রামে বাড়ি থেকে তুলে এনে নির্মমভাবে হত্যা করা হয় চল্লিশোর্ধ আদিবাসী নারী মরিয়ম মুরমুকে। শুধু হত্যা করেই ক্ষান্ত হয়নি ঘাতকের দল। তার লাশ বিবস্ত্র অবস্থায় বরই  গাছের সঙ্গে বেঁধে রাখা হয়। রোববার সকালে গোদাগাড়ী থানা পুলিশ গাছে বেঁধে রাখা লাশ উদ্ধার করে ময়না তদন্তের জন্য রাজশাহী মেডিকেল কলেজ হাসপাতাল মর্গে পাঠিয়েছে। এ ঘটনায় নিহতের পুত্র উইলিয়াম মুরমু বাদী হয়ে গোদাগাড়ী থানায় মামলা দায়ের করেন।  (শীর্ষ নিউজ ডটকম/এমআর/এনডিএস/০১.২৫ ঘ.)